**НАРЕДБА № 1 от 13 януари 2025 г.
за проверките, извършвани от Държавна агенция „Държавен резерв и военновременни запаси“ по Закона за запасите от нефт и нефтопродукти**

издадена от Председателя на Държавна агенция "Държавен резерв и военновременни запаси", обн., ДВ, бр. 6 от 21.01.2025 г., в сила от 21.01.2025 г.

Глава първа
ОБЩИ ПОЛОЖЕНИЯ

**Чл. 1.**(1) С тази наредба се определят условията и редът за възлагане, извършване и документиране на проверки по Закона за запасите от нефт и нефтопродукти (ЗЗНН) от Държавна агенция „Държавен резерв и военновременни запаси“ (ДА „ДРВВЗ“), наричана по-нататък „агенцията“, при осъществяване на контролните й функции по създаването, съхраняването, обновяването, ползването и възстановяването на запаси за извънредни ситуации (ЗИС) от нефт и нефтопродукти и целеви запаси от нефтопродукти.

(2) На проверки по реда на тази наредба подлежат:

1. български и/или чуждестранни физически и юридически лица, регистрирани като търговци, както и техните клонове, които през предходната календарна година са извършвали на територията на страната дейности по внос и/или износ, и/или вътресъюзен внос (ВСВ), и/или вътресъюзен износ (ВСИ), и/или бункерни доставки на енергийни продукти по Приложение А, глава 3.4 от Регламент (ЕО) № 1099/2008 на Европейския парламент и на Съвета от 22 октомври 2008 г. относно статистиката за енергийния сектор (OB, L 304/1 от 14 ноември 2008 г.), наричан по-нататък „Регламента“, и на тежки горива, както и дейности по производство и възлагане на производство на нефтопродукти по чл. 2, ал. 1 от ЗЗНН и на тежки горива, за изпълнение на задълженията им по чл. 4, ал. 2 във връзка с чл. 12, ал. 4 от ЗЗНН за:

а) деклариране на наличностите и дейностите, осъществени през предходната календарна година, регламентирани в чл. 4, ал. 2 от ЗЗНН;

б) съответствие на декларираното по буква „а“ с действителните наличности и дейности;

2. задължените лица – за изпълнение на задълженията им:

а) по чл. 4, ал. 2 от ЗЗНН за представяне ежегодно в срок до 15 февруари на справка-декларация;

б) по чл. 17, ал. 1 от ЗЗНН за създаване до 1 юли на определените им по реда на чл. 12, ал. 1 от ЗЗНН нива на ЗИС;

в) по чл. 4, ал. 1 от ЗЗНН за представяне ежемесечно в срок до 15-о число на справка-декларация;

г) по чл. 4, ал. 1 от ЗЗНН за съответствие между информацията, подадена в справка-декларацията и съпътстващите я документи, с тази, събрана в хода на други проверки или постъпила в агенцията;

д) по чл. 17, ал. 2 във връзка с чл. 24, ал. 6 от ЗЗНН за поддържане на създадените ЗИС за периода на задължение;

е) по чл. 36, ал. 1 от ЗЗНН за уведомяване на председателя на агенцията в 14-дневен срок за посочените в законовата норма обстоятелства;

ж) по чл. 36, ал. 5 във връзка с чл. 24, ал. 6 от ЗЗНН за преместване на ЗИС от един склад в друг склад, регистриран по чл. 38 от ЗЗНН, в предвидените от закона случаи;

з) по чл. 51 във връзка с чл. 48, ал. 3 от ЗЗНН за изпълнение на разпореждане за ползване на запаси;

и) по чл. 53 от ЗЗНН за изпълнение на разпореждане за възстановяване на отпуснатите за ползване запаси;

к) по чл. 56, ал. 1, т. 9 от ЗЗНН за изпълнение на задължителни предписания;

3. лицата, подали искане по реда на чл. 38 от ЗЗНН за регистрация на резервоар като склад за съхраняване на запаси по същия закон;

4. съхранителите – за изпълнение на задълженията им:

а) да поддържат регистрираните по чл. 38 от ЗЗНН складове в състояние, съответстващо на „Общи изисквания, на които трябва да отговарят складовете за съхраняване на запаси по Закона за запасите от нефт и нефтопродукти“ (общите изисквания), утвърдени от председателя на агенцията;

б) по чл. 34 от ЗЗНН за спазване по всяко време на поети от тях задължения за съхраняване на запаси, както и да не се разпореждат с тях и да ги освобождават само след писмено разпореждане на председателя на агенцията;

в) по чл. 36, ал. 1 от ЗЗНН за уведомяване на председателя на агенцията в 14-дневен срок за посочените в законовата норма обстоятелства;

г) по чл. 36, ал. 5 във връзка с чл. 24, ал. 6 от ЗЗНН за преместване на ЗИС от един склад в друг склад, регистриран по чл. 38 от ЗЗНН, в предвидените в закона случаи;

д) по чл. 51 във връзка с чл. 48, ал. 3 от ЗЗНН за изпълнение на разпореждане за ползване на запаси;

е) по чл. 53 от ЗЗНН за изпълнение на разпореждане за възстановяване на запаси;

ж) по чл. 56, ал. 1, т. 9 от ЗЗНН за изпълнение на задължителни предписания;

5. трети лица, различни от посочените в т. 1 – 4, при необходимост от събиране на допълнителни сведения и документи;

6. петролни бази, предоставени за управление на ДА „ДРВВЗ“ – за запасите на централните структури за управление на запасите (ЦСУЗ) на други държави – членки на Европейския съюз (ЕС), и на агенцията.

**Чл. 2.**(1) По реда на тази наредба се извършват планови и извънпланови проверки.

(2) Плановите проверки се извършват в изпълнение на годишен план за контролната дейност по ЗЗНН, утвърден от председателя на агенцията, за периода от 1 юли на текущата календарна година до 30 юни на следващата календарна година.

(3) Извънплановите проверки се извършват в предвидените в тази наредба случаи или по молби, жалби и сигнали за нарушения, подадени от държавни органи, органи на местно самоуправление, физически и юридически лица. Извънпланови проверки, включително внезапни и насрещни, могат да се извършват и по инициатива на председателя на агенцията.

**Чл. 3.**(1) Проверките се извършват от служители по чл. 55, ал. 4 от ЗЗНН, определени със заповед на председателя.

(2) Проверките се възлагат със заповед на председателя или на директор на териториална дирекция „Държавен резерв“ (ТД „ДР“) само на служители по ал. 1 и се извършват по документи и/или на място.

(3) В случаите, когато проверка се извършва от служители на повече от една ТД „ДР“, заповед се издава от председателя на ДА „ДРВВЗ“.

**Чл. 4.**(1) Проверяваните лица се уведомяват предварително за планови проверки, извършвани от служители на ТД „ДР“.

(2) Проверяваните лица не се уведомяват предварително за:

1. планови проверки, извършвани от служители на централното управление (ЦУ) на агенцията;

2. извънпланови проверки, с изключение на проверките по чл. 4, ал. 2 във връзка с чл. 12, ал. 4 и чл. 36, ал. 1 от ЗЗНН.

**Чл. 5.**(1) При извършване на проверки за изпълнение на контролните си функции служителите по чл. 3, ал. 1 могат да поискат съдействие от други компетентни държавни органи и органи на местно самоуправление, включително за връчване на документи.

(2) При изпълнение на контролните си функции служителите по чл. 3, ал. 1 могат да бъдат подпомагани от едно или повече вещи лица и/или експерти със специални знания в съответната област и/или от независими организации, акредитирани за извършване на количествен и качествен стоков контрол.

**Чл. 6.**Проверките се извършват съобразно техния обхват и предмет по реда на глава втора.

**Чл. 7.**(1) Резултатите от проверките се описват в констативен протокол (КП).

(2) Когато констатациите съдържат данни за извършено нарушение, се съставя акт за установяване на административно нарушение (АУАН).

(3) Акт за установяване на административно нарушение се съставя и в случаите, когато представител на проверяваното лице или официално упълномощен от него представител не окаже съдействие при извършване на проверка по ЗЗНН или възпрепятства нейното извършване.

(4) Протокол се изготвя:

1. когато проверяваното лице не бъде открито за извършване на проверка;

2. при проверки на лицата, подали искане за регистрация на резервоар като склад за съхраняване на запаси по ЗЗНН.

(5) Документирането на проверките се извършва съобразно правилата на глава четвърта.

Глава втора
ПРЕДМЕТ И ОБХВАТ НА ПРОВЕРКИТЕ

Раздел І
**Извънпланови проверки за изпълнение на задълженията по чл. 4, ал. 2 във връзка с чл. 12, ал. 4 от ЗЗНН**

**Чл. 8.** (1) Проверки по този раздел се извършват на български и/или чуждестранни физически и юридически лица, регистрирани като търговци, както и техни клонове, за действителните количества от внос и/или износ, и/или ВСВ, и/или ВСИ, и/или бункерни доставки на енергийни продукти по Приложение А, глава 3.4 от Регламента и на тежки горива, осъществени през предходната календарна година на територията на страната, както и за дейности по производство и възлагане на производство на нефтопродукти по чл. 2, ал. 1 от ЗЗНН и на тежки горива.

(2) Проверки се извършват ежегодно в периода от 15 февруари до 15 април с цел определяне на общите и индивидуалните нива на ЗИС. При обективна невъзможност за извършване до 15 април на проверки по ал. 1 те могат да се извършат не по-късно от една седмица след този срок.

(3) Проверки се извършват на място по седалище и адрес на управление на физическото или юридическото лице или на друг установен негов адрес, а при обективна невъзможност да се осъществят на тези адреси – на постоянния или настоящия адрес по регистрация на лицето, което го представлява, или в сграда на ТД „ДР“, на която е възложена проверката.

(4) Когато общите нива на ЗИС от нефт и нефтопродукти на Република България, изчислени от НСИ по видове нефтопродукти в равностойност на нефт за предходната календарна година, са определени въз основа на среднодневното потребление на територията на страната:

1. проверяваните лица, които са осъществили внос и/или ВСВ, трябва да представят:

а) документи, удостоверяващи наличностите към 1 януари и 31 декември на предходната календарна година на енергийни продукти по Приложение А, глава 3.4 от Регламента и на тежки горива от внос и/или ВСВ;

б) единните административни документи (ЕАД) и съпътстващите ги фактури и товарителници, извлечения от счетоводни сметки, удостоверяващи осъществените внос и/или износ, и/или международни бункерни доставки на енергийни продукти по Приложение А, глава 3.4 от Регламента и на тежки горива през предходната календарна година;

в) регистрирани електронни административни документи (e-АД) ведно с потвържденията им и съпътстващите ги фактури и товарителници, извлечения от счетоводни сметки, договори и други документи, доказващи датата и мястото на придобиване на собствеността на стоката и удостоверяващи осъществените ВСВ и/или ВСИ на енергийни продукти по Приложение А, глава 3.4 от Регламента и на тежки горива през предходната календарна година;

г) документи, удостоверяващи вида, количеството и качеството на нефта и нефтопродуктите по чл. 2, ал. 1 от ЗЗНН, получени от внос и/или ВСВ през предходната календарна година, предназначени за създаване на ЗИС;

д) документи, удостоверяващи вида и количеството на нефтопродуктите по чл. 2, ал. 1 от ЗЗНН, доставени на ДА „ДРВВЗ“ за създаване или обновяване на резерви и запаси;

е) документи, удостоверяващи вида и количеството на нефтопродуктите по чл. 2, ал. 1 от ЗЗНН, доставени за нуждите на Министерството на отбраната, структурите на пряко подчинение на министъра на отбраната и Българската армия или за въоръжените сили на други държави – членки на Европейския съюз, или на трети държави, или на международни организации, пребиваващи или преминаващи през територията на страната;

ж) документи, удостоверяващи вида и количеството на нефтопродуктите по чл. 2, ал. 1 от ЗЗНН, доставени за ведомствени военновременни запаси на Министерството на отбраната;

з) документи, удостоверяващи вида и количеството на нефтопродуктите по чл. 2, ал. 1 от ЗЗНН, доставени за ведомствени военновременни запаси на Министерството на вътрешните работи;

2. проверяваните лица, които са производители или възложители на производство на тежки горива, нефт и нефтопродукти по чл. 2, ал. 1, т. 1 – 4 от ЗЗНН, трябва да представят:

а) документи, удостоверяващи количеството на произведените крайни нефтопродукти, включително извлечения от счетоводни сметки, удостоверяващи счетоводното заприходяване на готовата продукция;

б) документи, удостоверяващи количеството на използваните от възложителя нефтопродукти по чл. 2, ал. 1 от ЗЗНН и тежки горива за нуждите на рафинерията, получени в резултат на възлагане на производство;

в) документи, удостоверяващи количеството на продадените от производство нефтопродукти по чл. 2, ал. 1, т. 1 – 4 от ЗЗНН и тежки горива с цел потребление на територията на страната, включително договори за покупко-продажба, фактури, товарителници, декларации за съответствие, извлечения от счетоводни сметки, удостоверяващи осъществените продажби от производство, и други относими документи;

г) документи, удостоверяващи вида и количествата нефтопродукти, използвани за нуждите на възложителя на производство;

3. проверяваните лица, които са производители или възложители на производство и са осъществили внос и/или ВСВ, трябва да представят документите по т. 1 и 2.

(5) Когато общите нива на ЗИС от нефт и нефтопродукти на Република България, изчислени от НСИ, са определени въз основа на нетния внос и ВСВ на енергийните продукти по Приложение А, глава 3.4 от Регламента и на тежките горива в равностойност на нефт за предходната календарна година, проверяваните лицата трябва да представят документите по ал. 4, т. 1, букви „а“, „б“ и „в“.

Раздел ІІ
**Планови проверки на задължените лица за изпълнение на задълженията им за подаване в срок на справки-декларации по чл. 4, ал. 2 от ЗЗНН**

**Чл. 9.**(1) Проверки по този раздел се извършват на всички задължени по ЗЗНН лица.

(2) Предмет на проверките е подаването в срок ежегодно до 15-и февруари на справка-декларация по чл. 4, ал. 2 от ЗЗНН.

(3) Проверките се извършват веднъж годишно, но не по-късно от 15 май.

(4) Проверките се извършват по документи в ЦУ в отсъствие на проверяваните лица, на които не се връчва копие от констативния протокол.

Раздел ІІІ
**Планови проверки на задължените лица за изпълнение на задълженията им по чл. 17, ал. 1 от ЗЗНН**

**Чл. 10.** (1) Проверки по този раздел се извършват на всички задължени лица за изпълнение на задължението им за създаване до 1 юли на текущата календарна година на определените им нива на ЗИС на територията на страната и на територията на други държави – членки на ЕС.

(2) Проверките се извършват по документи, на място, по седалище и адрес на управление на задълженото лице или на друг установен негов адрес, а при обективна невъзможност да се осъществят на тези адреси – на постоянния или настоящия адрес по регистрация на лицето, което го представлява, или в сграда на ТД „ДР“.

(3) При проверката задължените лица са длъжни да представят документи, удостоверяващи създаването на ЗИС на:

1. територията на страната – в складове, регистрирани по реда на чл. 38 от ЗЗНН:

а) оригинали на складови записи за влог на нефт и крайни нефтопродукти;

б) оригинали на договори за влог в публичен склад и договори за заем, сключени със съхранителите, които са издали складови записи;

в) оригинали на договори за заем, когато заемодателите са лица, различни от съхранителите по буква „б“;

г) оригинали или копия на договори за задължителни застраховки на запасите в зависимост коя от страните по договорите по буква „б“ е поела задължението за застраховане;

д) копия на договори за задължителни застраховки „Гражданска отговорност“;

е) копия на декларации за съответствие ведно с протоколи от изпитване или други документи, удостоверяващи качеството на запасите, за които са издадени складови записи по буква „а“;

2. територията на други държави – членки на ЕС – в складове на ЦСУЗ и/или икономически оператори:

а) оригинали на договори за създаване и съхраняване на ЗИС, сключени с ЦСУЗ и/или икономически оператори;

б) оригинали на договори за заем, когато ЗИС не са собственост на задължените лица и заемодателите са лица, различни от ЦСУЗ и/или икономическите оператори по буква „а“;

в) оригинали или копия на договори за задължителни застраховки на запасите в зависимост коя от страните по договорите по буква „б“ е поела задължението за застраховане;

г) копия на декларации за съответствие ведно с протоколи от изпитване или други документи, удостоверяващи качеството на запасите, за които са издадени складови записи по буква „а“.

(4) В хода на проверките се прави съпоставка на информацията от издадените на задължените лица разпореждания за създаване на ЗИС, разрешения за замяна и разрешения за създаване на ЗИС в друга държава – членка на ЕС, с документите по ал. 3, като относимите се вземат предвид.

Раздел ІV
**Проверки на задължените лица за изпълнение на задълженията по чл. 4, ал. 1 от ЗЗНН**

**Чл. 11.** (1) Планови проверки по този раздел се извършват на всички задължени лица за изпълнение на задължението им да представят ежемесечно в срок до 15-о число справка-декларация с информацията по чл. 4, ал. 1 от ЗЗНН.

(2) Проверките се извършват в ЦУ по документи за периода на задължение от 1 юли на текущата календарна година до 30 юни на следващата календарна година за:

1. справки-декларациите, подадени през месеците от август на текущата календарна година до януари на следващата година, съдържащи информация за предходните месеци от юли до декември;

2. справки-декларациите, подадени през месеците от февруари до юли на следващата календарна година, съдържащи информация за предходните месеци от януари до юни.

**Чл. 12.** Извънпланови проверки по този раздел се извършват на задължени лица, когато са установени несъответствия между информацията, подадена в справка-декларацията и съпътстващите я документи, с постъпили информация, сигнали и други.

**Чл. 13.** Проверките по чл. 11 и 12 се извършват в отсъствие на проверяваните лица.

Раздел V
**Извънпланови проверки на задължените лица за изпълнение на задълженията по чл. 17, ал. 2 във връзка с чл. 24, ал. 6 от ЗЗНН**

**Чл. 14.** (1) Проверки по този раздел се извършват на задължените лица за изпълнение на задълженията им да поддържат създадените от тях ЗИС за целия период на задължение при постъпила информация за:

1. едностранно прекратен договор за заем, влог и/или договор за създаване и съхраняване на ЗИС на задълженото лице, подадена от:

а) съхранител със складове, регистрирани по чл. 38 от ЗЗНН;

б) икономически оператор и/или от ЦСУЗ на друга държава – членка на ЕС;

2. неправомерно разпореждане със ЗИС, установено в хода на проверка на съхранител за изпълнение на задълженията по чл. 34 от ЗЗНН;

3. преместване на създадените ЗИС от един склад в друг по реда на чл. 16.

(2) Проверките се извършват по реда на чл. 10, като допълнително се изисква представяне на извлечение от счетоводна сметка, от което да е видно, че са начислени задълженията към контрагента по издадена от него фактура, и платежно нареждане за нареден превод към него, удостоверяващо плащането на задълженията по начина и в сроковете, установени в договорите за заем, влог и/или договорите за създаване и съхраняване на ЗИС на територията на други държави – членки на ЕС.

Раздел VI
**Извънпланови проверки на задължените лица и съхранителите за изпълнение на задълженията по чл. 36, ал. 1 от ЗЗНН**

**Чл. 15.** (1) Проверки по този раздел се извършват на задължените лица и съхранителите за изпълнение на задълженията им по чл. 36, ал. 1 от ЗЗНН.

(2) Проверките се извършват по документи, доказващи изпълнението на чл. 36, ал. 1 от ЗЗНН, на място, по седалище и адрес на управление на задълженото лице и съхранителя или на друг установен техен адрес, а при обективна невъзможност да се осъществят на тези адреси – на постоянния или настоящия адрес по регистрация на лицето, което го представлява, или в сграда на ТД „ДР“ .

Раздел VII
**Извънпланови проверки на задължените лица и съхранителите за изпълнение на задълженията по чл. 36, ал. 5 във връзка с чл. 24, ал. 6 от ЗЗНН**

**Чл. 16.** (1) Проверки по този раздел се извършват на задължените лица и съхранителите за изпълнение на задълженията им в случаите на преместване на запаси по ЗЗНН, водещи до промяна на склада, в който се съхраняват.

(2) Проверките се извършват при:

1. влагане на ново количество в друг склад, което трябва да бъде от същия вид и равно на количеството от първоначалното му място на съхранение;

2. изтегляне на запаси от първоначалното им място на съхранение и влагането им в друг склад:

а) след разрешение на председателя въз основа на искане от задължено лице и/или съхранител;

б) при риск от унищожаване или повреждане с незабавно уведомяване на председателя.

(3) Проверките се извършват от служители на ТД „ДР“ след получаване в ЦУ на относимите към наличността в склада и за преместването документи: уведомление за влагане и изтегляне и копие на нов складов запис, като:

1. съхранителят се проверява за изпълнение на задължението си по чл. 34 от ЗЗНН само за склада, в който е посочено, че е вложено преместеното и/или новосъздаденото количество;

2. задълженото лице се проверява за изпълнение на задължението си по чл. 17, ал. 2 от ЗЗНН само за документите, относими към фактически преместените и/или новосъздадените запаси; в случаите, когато проверката по чл. 17, ал. 2 от ЗЗНН предхожда проверката по чл. 17, ал. 1 от ЗЗНН, двете проверки се извършват заедно.

(4) Когато при проверка се установят данни за извършено нарушение от задълженото лице и/или съхранителя, в случаите по:

1. ал. 2, т. 1 – не се издава разрешение за изтегляне на запасите от първоначалното им място на съхранение;

2. ал. 2, т. 2 – се съставя АУАН.

Раздел VIII
**Извънпланови проверки на задължените лица и съхранителите за изпълнение на задълженията по чл. 51 във връзка с чл. 48, ал. 3 от ЗЗНН**

**Чл. 17.** (1) Проверки по този раздел се извършват на задължените лица и съхранителите при отпускане за ползване на запаси по ЗЗНН и/или Директива 2009/119/ЕО на Съвета от 14 септември 2009 г. за налагане на задължение на държавите членки да поддържат минимални запаси от суров нефт и/или нефтопродукти при издадени:

1. разпореждане за ползване на ЗИС на задължени лица;

2. искане за ползване на ЗИС, съхранявани за други държави – членки на ЕС, в складове, регистрирани по чл. 38 от ЗЗНН, и/или в петролни бази, предоставени за управление на агенцията;

3. заповед за ползване на ЗИС, собственост на агенцията, съхранявани в складове, регистрирани по реда на чл. 38 от ЗЗНН.

(2) Проверките за изпълнение на разпореждане и/или заповед за ползване на запаси се извършват от служители на ТД „ДР“, като на:

1. задълженото лице се проверяват оригинали и копия на документи, относими към изпълнението на разпореждането за ползване;

2. съхранителя, в чиито складове са се съхранявали отпуснатите за ползване запаси, включително когато е изпълнил разпореждане за ползване на запаси от името на задължено лице, се проверяват по реда на чл. 22 съхраняваните количества, както и оригинали и копия на документи, относими към изпълнението на:

а) разпореждане и/или заповед за ползване;

б) искане за отпускане на запаси на други държави – членки на ЕС, съхранявани на територията на страната.

Раздел IX
**Извънпланови проверки на задължените лица и съхранителите за изпълнение на задълженията по чл. 53 от ЗЗНН**

**Чл. 18.** (1) Проверки по този раздел се извършват на задължените лица и съхранителите за изпълнение на разпореждане и/или заповед за възстановяване на запаси.

(2) Проверките се извършват от служители на ТД „ДР“ на:

1. задълженото лице по реда на чл. 10, ал. 2 и 3, като се проверяват оригинали и копия на документи, относими към изпълнението на разпореждането за възстановяване;

2. съхранителя по реда на чл. 22, като се проверяват складовете, в които са възстановени ЗИС, както и оригинали и копия на документи, относими към влагането на възстановени ЗИС на задължени лица и запаси на агенцията.

Раздел X
**Извънпланови проверки на задължените лица и съхранителите за изпълнение на задълженията по чл. 56, ал. 1, т. 9 от ЗЗНН**

**Чл. 19.** (1) На проверки по този раздел подлежат физически лица, които по силата на закон или изрично упълномощаване представляват задължено лице или съхранител с регистрирани складове по чл. 38 от ЗЗНН и при предходни проверки са им били издадени задължителни предписания.

(2) Проверяват се всички документи или фактически действия, удостоверяващи изпълнението на задължителните предписания, и спазването на срока им за изпълнение, като в случай на установено неизпълнение на предписание се:

1. издава следващо задължително предписание с нов срок;

2. съставя АУАН на физическото лице, което по силата на закон или изрично упълномощаване представлява задълженото лице и/или съхранителя.

(3) Проверките се извършват по документи и/или на място в зависимост от предмета на задължителното предписание.

Раздел XI
**Извънпланови проверки на лица, подали искане за регистрация на склад по чл. 38 от ЗЗНН**

**Чл. 20.** (1) На проверки по този раздел подлежат всички лица, подали искане по чл. 38 от ЗЗНН за регистрация на резервоар като склад за съхраняване на запаси по ЗЗНН.

(2) Регистрацията се извършва по реда на чл. 38 от ЗЗНН.

(3) Производство по регистрация не се образува, ако към искането не е приложен документ за платена такса. В този случай документите се връщат на заявителя с писмо с обратна разписка.

(4) Когато държавната такса е платена, но се установят несъответствия или непълноти в документите, приложени към искането, на заявителя се изпраща писмо за отстраняването им в едномесечен срок от датата на получаване на писмото. Срокът може да бъде удължен само при мотивирано писмено искане от заявителя, подадено преди изтичане на указания срок. В случай че несъответствията и/или непълнотите не бъдат отстранени в срок, производството по регистрация се прекратява, за което лицето се уведомява и платената такса не се възстановява.

(5) Когато искането е окомплектовано с всички изискуеми по чл. 38 от ЗЗНН документи, се назначава проверка за изпълнение на изискванията, регламентирани в глави втора и трета на общите изисквания. Проверката се извършва на място, на адреса по местонахождение на резервоара.

(6) За резултатите от проверката се съставя протокол:

1. със заключение относно съответствието или несъответствието на резервоара с общите изисквания;

2. с мотивирано предложение или отказ за регистрация на резервоара като склад за съхраняване на запаси по ЗЗНН.

(7) Производството по регистрацията приключва със:

1. издаване на заповед за вписване на резервоара в регистъра на складовете за съхраняване на нефт и нефтопродукти по ЗЗНН (регистъра на складовете), или

2. мотивиран писмен отказ от регистрация.

(8) За всеки резервоар, регистриран като склад, се издава удостоверение за вписването му в регистъра по ал. 7, т. 1.

Раздел XII
**Планови проверки на съхранителите за изпълнение на задълженията им да поддържат регистрираните складове в състояние, съответстващо на общите изисквания**

**Чл. 21.** (1) На проверки по този раздел подлежат всички съхранители, притежаващи складове, регистрирани по реда на чл. 38 от ЗЗНН.

(2) Проверките се извършват на място, на адреса по местонахождение на складовете и/или на седалището и адреса на управление на съхранителя.

(3) Проверката обхваща външен оглед на складовете, съоръженията и прилежащата им инфраструктура, както и преглед на документи, удостоверяващи съответствието им с общите изисквания.

(4) Когато съхранител притежава складове, регистрирани по реда на чл. 38 от ЗЗНН, попадащи в териториалния обхват на повече от една ТД „ДР“, проверки по този раздел се извършват на адресите по местонахождение на складовете от съответната ТД „ДР“, в чийто териториален обхват попадат. ТД „ДР“, в чийто териториален обхват попадат седалището и адресът на управление на съхранителя, извършва проверка за обобщаване на резултатите от проверките по изречение първо.

Раздел XIII
**Планови проверки на съхранителите за изпълнение на задълженията им по чл. 34 от ЗЗНН**

**Чл. 22.** (1) На проверки по този раздел подлежат всички съхранители, притежаващи складове, регистрирани по реда на чл. 38 от ЗЗНН за изпълнение на задълженията им:

1. да съхраняват запаси по ЗЗНН за целия период на задължение, който са поели;

2. да не се разпореждат със запаси без писмено разрешение на председателя;

3. да освобождават запаси само след разпореждане на председателя.

(2) Проверките се извършват на място, на адреса по местонахождение на складовете, в които се съхраняват запаси за задължените лица, агенцията, икономически оператори и ЦСУЗ на други държави – членки на ЕС.

(3) Проверки се извършват на всеки склад чрез фактическо замерване и последващо изчисляване на наличностите по видове и количества съгласно утвърдена от председателя на агенцията инструкция.

(4) При изчисляване на наличностите по ал. 3 не се включват количествата, съдържащи се в неоперативните вместимости на складовете.

(5) Данните от замерването и последващите изчисления се описват в протокол за фактическо замерване, като крайните резултати се записват в тонове във вакуум, с точност до третия знак след десетичната запетая.

(6) При проверката се съпоставят запасите, посочени в уведомленията за влагане и изтегляне, по видове и количества за всеки склад, с установените при фактическото замерване.

(7) Проверяват се следните документи:

1. оригинали или копия на уведомления за влагане и изтегляне за всеки склад;

2. копия на издадени складови записи за влог на нефт и крайни нефтопродукти;

3. оригинали или копия на договори за заем, влог и/или съхраняване;

4. оригинали или копия на складови регистри;

5. оригинали или копия на азбучния указател;

6. оригинали или копия на декларации за съответствие ведно с протоколи от изпитване или други документи, удостоверяващи качеството на съхраняваните запаси; когато се касае за запаси от автомобилни бензини и/или гориво за дизелови двигатели, се проверява и дали съхранителят е спазил изискванията за сезонните национални класове и/или нива;

7. оригинали или копия на договори за застраховка на запасите по вид и количество за целия период на съхраняване най-малко срещу следните рискове:

а) пожар;

б) експлозия;

в) буря;

г) природни бедствия, различни от буря;

д) земни свлачища;

е) градушка или измръзване;

ж) кражба;

8. оригинали или копия на договори за застраховка „Гражданска отговорност“ за имуществени и неимуществени вреди, причинени на трети лица в резултат на съхраняване на запаси в складовете;

9. оригинали или копия на документи съгласно Закона за акцизите и данъчните складове, удостоверяващи:

а) обезпечаването на акциза на съхраняваните запаси чрез депозит в пари и/или с банкова/и гаранция/и, когато проверяваният склад по ЗЗНН е част от лицензиран данъчен склад;

б) плащането на акциза на съхраняваните запаси, когато проверяваният склад по ЗЗНН не е част от лицензиран данъчен склад;

10. бланки на складови записи – брой попълнени, непопълнени, невалидни и анулирани по серии и номера, а в случай на върнати бланки – и приемно-предавателните протоколи.

(8) Когато съхранител притежава складове, регистрирани по реда на чл. 38 от ЗЗНН, попадащи в териториалния обхват на повече от една ТД „ДР“, проверки по този раздел се извършват на адресите по местонахождение на складовете от съответната ТД „ДР“, в чийто териториален обхват попадат. Териториална дирекция „Държавен резерв“, в чийто териториален обхват попадат седалището и адресът на управление на съхранителя, извършва проверка за обобщаване на резултатите от проверките по изречение първо.

(9) Документите по ал. 7, т. 3, 4, 5, 7, 8 и 9 се проверяват в оригинал при една от проверките, посочени в ал. 8.

(10) При установяване на липси на запаси се:

1. запечатват незабавно складовете, в които са установени, за срок до 24 часа;

2. извършва в рамките на срока по т. 1 количествен и качествен стоков контрол от независима акредитирана организация чрез фактическо замерване на наличностите в запечатаните складове, пробовземане, изпитване на взетите проби по показател „плътност“ и изчисляване на действително съхраняваните количества в тях;

3. удължава срока на запечатване на складовете до 72 часа с разрешение на председателя, когато действията по т. 2 не могат да бъдат извършени в срок до 24 часа.

(11) Когато в хода на проверка по този раздел се установят липси на резерви и запаси, управлявани от агенцията, се прилага ал. 10.

(12) В случаите, когато са установени липси, се извършват проверки:

1. за наличностите във всички складове на съхранителя, в които се съхраняват резерви и запаси, управлявани от ДА „ДРВВЗ“;

2. за наличието на данни за извършени от задължените лица нарушения във връзка с поддържането на създадените от тях запаси за периода на задължение.

Раздел XIV
**Извънпланови проверки на запасите, съхранявани в петролни бази, предоставени за управление на агенцията**

**Чл. 23.** (1) Проверките по този раздел се извършват на място в петролните бази, предоставени за управление на ДА „ДРВВЗ“, за запасите на ЦСУЗ на други държави – членки на ЕС.

(2) Проверките включват фактическо замерване и последващо изчисляване на наличностите в резервоарите по видове и количества съгласно инструкция, утвърдена от председателя.

(3) Данните от замерването и последващите изчисления се документират в протокол за фактическо замерване, като крайните резултати се записват в тонове във вакуум, с точност до третия знак след десетичната запетая.

(4) При проверката се съпоставят данните за запасите, посочени в приемателни актове и предавателни сведения, по видове и количества за всеки резервоар, с установеното при фактическото замерване.

Глава трета
МЕРКИ ЗА ОБЕЗПЕЧАВАНЕ НА ДОКАЗАТЕЛСТВА ПРИ ИЗВЪРШВАНЕ НА ПРОВЕРКИ

**Чл. 24.** (1) При проверки по ЗЗНН може да се предприемат следните мерки за обезпечаване на доказателства:

1. опис на материални активи и ценности;

2. изземване на документи и други носители на информация ведно с опис;

3. временно запечатване на складове, работилници и други обекти, свързани с дейността, за срок до 24 часа с възможност за удължаване до 72 часа с разрешение на председателя на агенцията, когато не е възможно обезпечаването на доказателства да се осигури по друг начин.

(2) Запечатването на складове се извършва чрез поставяне на пломби по начин, удостоверяващ тяхната уникалност и гарантиращ липсата на движение във и от складовете, до извършването на количествен и качествен стоков контрол от независима акредитирана организация. Стоковият контрол се извършва чрез фактическо замерване на наличностите в запечатаните складове, пробовземане, изпитване на взетите проби по показател „плътност“ и изчисляване на действително съхраняваните в тях количества.

(3) Запечатването на помещения, в които се намират документи и други носители на информация, се извършва чрез залепване на хартиена лента с подписите на проверяващите служители и на законния представител на проверяваното лице или на официално упълномощен от него представител. Лентата се поставя по начин, който гарантира ограничаването на достъпа до помещението.

(4) За всяка от предприетите мерки за обезпечаване на доказателства по ал. 1 се съставя протокол, като екземпляр от него се предоставя на проверяваното лице.

(5) Протоколът за запечатването по ал. 1, т. 3 съдържа най-малко: дата, час, място на извършване на действията, обекта, към който са били насочени конкретните действия по запечатването, от кого са извършени, средствата, използвани за запечатване, фактическите и правните основания за прилагане на мярката, срока на прилагането й, както и пред кой орган и в какъв срок подлежи на обжалване.

(6) Отказът за запечатване по ал. 2 и 3 от представляващ проверяваното лице се удостоверява чрез подписа на един свидетел, името и точният адрес на когото се отбелязват в протокола за запечатване.

Глава четвърта
ДОКУМЕНТИРАНЕ НА ПРОВЕРКИТЕ

**Чл. 25.** (1) За резултатите от проверките по документи в ЦУ на агенцията се изготвя КП в един екземпляр. За резултатите от останалите проверки КП се изготвя в три екземпляра – един за проверяваното лице, един за ЦУ на агенцията и един за ТД „ДР“, чиито служители са извършили проверката. В хода на проверките може да се изискват писмени обяснения от проверяваните лица, които се прилагат към КП.

(2) В резултат от проверките може да се издават задължителни предписания.

(3) Копие на КП се предоставя на проверяваното лице при поискване, а когато в него се съдържат чувствителни данни за производствена или търговска дейност на други лица, същите се заличават.

(4) При констатиране на нарушения по ЗЗНН се съставят АУАН.

(5) При проверка на съхранител, когато са установени липси на запаси, се:

1. изготвя КП за проверка, извършена по реда на чл. 22, като за всеки склад, в който е установена липса, се съставя отделен АУАН;

2. изготвя втори КП за проверка, извършена по реда на чл. 14, когато съхранителят е и задължено лице; съставя се и АУАН за неизпълнение на задължението му да поддържа създадените от него ЗИС, за които е установена липса, до 30 юни на следващата календарна година.

(6) Протоколи се изготвят:

1. когато поверявано лице не бъде открито за извършване на проверка – в два екземпляра: един за ЦУ на агенцията и един за ТД „ДР“, чиито служители са определени за извършване на проверката;

2. при проверка на лице, подало искане за регистрация на резервоар като склад за съхраняване на запаси по ЗЗНН – в три екземпляра: един за проверяваното лице, един за ЦУ на агенцията и един за ТД „ДР“, чиито служители са извършили проверката.

ДОПЪЛНИТЕЛНА РАЗПОРЕДБА

**§ 1.**По смисъла на наредбата:

1. „Анулиран складов запис“ е бланка на складов запис с допуснати в нея грешки или неточности и съдържаща изрично отбелязване „анулиран“, направено от влогоприемателя.

2. „Вътресъюзен внос“ е въвеждане на територията на Република България на стоки по смисъла на чл. 1, ал. 4 от Закона за статистиката на вътресъюзната търговия със стоки, след като първоначално са били изнесени от друга държава членка.

3. „Вътресъюзен износ“ е напускане на територията на Република България на стоки по смисъла на чл. 1, ал. 3 от Закона за статистиката на вътресъюзната търговия със стоки с местоназначение в друга държава членка.

4. „Невалиден складов запис“ е складов запис, в който след издаването му са установени нередовности в неговата форма и/или съдържание и изрично е отбелязано от влогоприемателя „невалиден“.

5. „Незабавно“ е не по-късно от 24 часа.

6. „Период на задължение“ е времето от 1 юли на календарната година, в която е издадено разпореждане за създаване на запаси за извънредни ситуации, до 30 юни на следващата календарна година.

7. „Чувствителни данни“ са данни, касаещи търговската дейност на трети лица.

ЗАКЛЮЧИТЕЛНИ РАЗПОРЕДБИ

**§ 2.**Наредбата се приема на основание чл. 56, ал. 5 от ЗЗНН.

**§ 3.** Тази наредба отменя Наредба № 1 от 28.07.2014 г. за проверките, извършвани от Държавна агенция „Държавен резерв и военновременни запаси“ по Закона за запасите от нефт и нефтопродукти (ДВ, бр. 69 от 2014 г.).

**§ 4.**Наредбата влиза в сила от датата на обнародването й в „Държавен вестник“.

Председател: **Асен Асенов**